proxectonos/corpus_dominio_legal_administrativo_tmp huggingface dataset:
ORDE do 27 de febreiro de 2014 pola que se establece a porcentaxe que cómpre transferir ao Consello Galego de Procuradores dos Tribunais de Galicia para atender os gastos de funcionamento e infraestrutura dos servizos de representación gratuíta do ano 2011.
Vicepresidencia e Consellería de Presidencia, Administracións Públicas e Xustiza — III. Outras disposicións — 11/03/2014

A Lei 1/1996, do 10 de xaneiro, regula o dereito á asistencia xurídica gratuíta e establece no seu artigo 38 que o Ministerio de Xustiza subvencionará os colexios de procuradores para a implantación e funcionamento dos servizos de asistencia xurídica gratuíta. Mediante o Real decreto 2166/1994, do 4 de novembro, transferíronselle á Comunidade Autónoma de Galicia as funcións en materia de provisión de medios materiais e económicos para o funcionamento da Administración de xustiza, incluíndo no seu anexo letra B), número 1 c), as relativas á indemnización das actuacións correspondentes á representación por procurador en quenda de oficio ante os órganos xudiciais con sede en Galicia. Estas funcións foron asumidas polo Decreto 394/1994, do 29 de decembro, e asignadas á Consellería de Xustiza, Interior e Administración Local, actualmente atribuídas á Vicepresidencia e Consellería de Presidencia, Administracións Públicas e Xustiza.
En uso das súas competencias, a Xunta de Galicia ditou o Decreto 269/2008, do 6 de novembro, polo que se aproba o Regulamento de asistencia xurídica gratuíta da Comunidade Autónoma de Galicia, modificado polo Decreto 138/2012, do 21 de xuño, que establece, no seu artigo 45, que a consellería competente en materia de xustiza determinará anualmente as cantidades que deberán percibir os colexios de procuradores para atender os gastos derivados do funcionamento e infraestrutura colexial que requiren os servizos de asistencia xurídica gratuíta, o que corresponde á Consellería de Presidencia, Administracións Públicas e Xustiza segundo o Decreto 72/2013, do 25 de abril, polo que se establece a estrutura orgánica da Vicepresidencia e Consellería de Presidencia, Administracións Públicas e Xustiza.
En virtude do exposto,
Artigo único
A cantidade destinada para atender os gastos derivados do funcionamento operativo dos servizos colexiais de asistencia xurídica gratuíta fíxase nun 8 % do importe total devindicado durante o ano 2011 polos colexios de procuradores dos tribunais da Comunidade Autónoma de Galicia, en concepto de representación gratuíta, o que supón un total de sesenta e un mil catrocentos trinta e un euros e catorce céntimos (61.431,14 €).
Disposición derradeira primeira
Autorízase o director xeral de Xustiza a ditar as disposicións necesarias para o cumprimento desta orde.
Disposición derradeira segunda
A presente orde entrará en vigor o mesmo día da súa publicación no Diario Oficial de Galicia.
Santiago de Compostela, 27 de febreiro de 2014
ORDE do 27 de febreiro de 2014 pola que se establece a porcentaxe que cómpre transferir ao Consello da Avogacía Galega para atender os gastos de funcionamento e infraestrutura dos servizos de asistencia letrada ao detido e defensa gratuítas do ano 2011.
Vicepresidencia e Consellería de Presidencia, Administracións Públicas e Xustiza — III. Outras disposicións — 11/03/2014

A Lei 1/1996, do 10 de xaneiro, regula o dereito á asistencia xurídica gratuíta e establece no seu artigo 38 que o Ministerio de Xustiza subvencionará os colexios de avogados para a implantación e funcionamento dos servizos de asistencia xurídica gratuíta. Mediante o Real decreto 2166/1994, do 4 de novembro, transferíronselle á Comunidade Autónoma de Galicia as funcións en materia de provisión de medios materiais e económicos para o funcionamento da Administración de xustiza, incluíndo no seu anexo letra B), número 1 c), as relativas á indemnización das actuacións correspondentes á defensa por avogado en quenda de oficio ante os órganos xudiciais con sede en Galicia, e a asistencia letrada ao detido ou preso cando o lugar de custodia estea situado en territorio da comunidade autónoma. Estas funcións foron asumidas polo Decreto 394/1994, do 29 de decembro, e asignadas á Consellería de Xustiza, Interior e Administración Local, actualmente atribuídas á Vicepresidencia e Consellería de Presidencia, Administracións Públicas e Xustiza.
En uso das súas competencias, a Xunta de Galicia ditou o Decreto 269/2008, do 6 de novembro, polo que se aproba o Regulamento de asistencia xurídica gratuíta da Comunidade Autónoma de Galicia, modificado polo Decreto 138/2012, do 21 de xuño, que establece, no seu artigo 45 que a Consellería competente en materia de xustiza, determinará anualmente as cantidades que deberán percibir os colexios de avogados para atender os gastos derivados do funcionamento e infraestrutura colexial que requiren os servizos de asistencia xurídica gratuíta, o que corresponde á Consellería de Presidencia, Administracións Públicas e Xustiza segundo o Decreto 72/2013, do 25 de abril, polo que se establece a estrutura orgánica da Vicepresidencia e Consellería de Presidencia, Administracións Públicas e Xustiza.
En virtude do exposto,
Artigo único
A cantidade destinada para atender os gastos derivados do funcionamento operativo dos servizos colexiais de asistencia xurídica gratuíta fíxase nun 4 % do importe total devindicado durante o ano 2011 polos colexios de avogados da Comunidade Autónoma de Galicia, en concepto de asistencia letrada e defensa gratuítas, o que supón un total trescentos setenta e dous mil seiscentos sesenta e sete euros e cincuenta e sete céntimos (372.667,57 €).
Disposición derradeira primeira
Autorízase o director xeral de Xustiza a ditar as disposicións necesarias para o cumprimento desta orde.
Disposición derradeira segunda
A presente orde entrará en vigor o mesmo día ao da súa publicación no Diario Oficial de Galicia.
Santiago de Compostela, 27 de febreiro de 2014
ACORDO do 10 de marzo de 2014 entre a Consellería de Facenda e a Consellería do Medio Rural e do Mar polo que se encomendan a esta última determinados actos de xestión das listas de contratación temporal de persoal laboral dedicado ás tarefas de prevención e extinción de incendios forestais e do Plan de prevención e defensa contra incendios forestais de Galicia (Pladiga).
Vicepresidencia e Consellería de Presidencia, Administracións Públicas e Xustiza — III. Outras disposicións — 13/03/2014

Co obxecto de acadar unha maior eficacia na xestión do persoal temporal correspondente a determinadas categorías de persoal laboral dos servizos de prevención e defensa contra incendios forestais e de persoal do Pladiga, estas consellerías, ao abeiro do disposto no artigo 15 da Lei 30/1992, do 26 de novembro, de réxime xurídico das administracións públicas e do procedemento administrativo común, e na disposición adicional do Decreto 37/2006, do 2 de marzo, polo que se regula o nomeamento de persoal interino para o desempeño con carácter transitorio de prazas reservadas a funcionarios e a contratación temporal de persoal laboral da Xunta de Galicia,
Cláusula 1.
Encomendar á Consellería do Medio Rural e do Mar determinados actos de xestión das listas de contratación temporal reguladas no Decreto 37/2006, do 2 de marzo, do persoal laboral da Xunta de Galicia dedicado ás tarefas de prevención e extinción de incendios forestais e Pladiga.
A encomenda abranguerá as seguintes actuacións e terán o alcance que en cada caso se sinala:
a) A organización e realización da proba física a que deben someterse os distintos integrantes das listas.
b) A realización dos chamamentos para a cobertura temporal dos distintos postos de traballo reservados ás categorías de persoal laboral dedicadas ás tarefas de prevención e extinción de incendios forestais e Pladiga, coa utilización da aplicación informática proporcionada pola Dirección Xeral da Función Pública cando este chamamento se realice desde a lista definitiva de admitidos.
Cláusula 2.
A encomenda de xestión non supón a cesión da titularidade das competencias.
Cláusula 3.
A encomenda terá un prazo de vixencia de dous anos a partir da súa publicación. Este prazo poderá ser prorrogado por igual período, por acordo expreso das partes que se publicará antes do remate do seu prazo de vixencia.
Disposición derradeira.
Este acordo entrará en vigor o mesmo día da súa publicación no
Diario Oficial de Galicia
.
Santiago de Compostela, 10 de marzo de 2014
ORDE do 11 de marzo de 2014 pola que se renova a composición do Consello Asesor do Sistema Público de Saúde de Galicia.
Consellería de Sanidade — II. Autoridades e persoal — 19/03/2014

O Consello Asesor do Sistema Público de Saúde de Galicia é un órgano non colexiado superior de consulta e asesoramento da Consellería de Sanidade.
Segundo o disposto na Orde do 25 de maio de 2005 pola que se regula a composición, organización e funcionamento do Consello Asesor do Sistema Sanitario de Galicia, modificada pola Orde do 6 de outubro de 2011, os membros do consello serán nomeados pola persoa titular da Consellería de Sanidade mediante orde, por un período de tres anos renovables, sen prexuízo da súa libre remoción e substitución.
Tendo en conta a natureza temporal das designacións dos membros integrantes deste órgano asesor, faise necesario renovar a súa composición e nomear os seus novos membros.
En consecuencia, no exercicio das facultades que me confire o artigo 38 da Lei 1/1983, do 22 de febreiro, reguladora da Xunta e da súa Presidencia, modificada pola Lei 11/1988, do 20 de outubro, e a Orde do 25 de maio de 2005, modificada pola Orde do 6 de outubro de 2011,
Artigo único. Proceder á renovación dos membros do Consello Asesor do Sistema Público de Saúde de Galicia, que queda composto da forma indicada no anexo.
Disposición derrogatoria
Quedan derrogadas todas as disposicións de igual ou inferior rango que se opoñan ao disposto na presente orde.
Disposición derradeira
A presente orde entrará en vigor o mesmo día da súa publicación no
Diario Oficial de Galicia
.
Santiago de Compostela, 11 de marzo de 2014
RESOLUCIÓN do 12 de marzo de 2014 pola que se modifica a Resolución do 12 de febreiro de 2014, da Dirección Xeral de Mobilidade, pola que se convocan probas de constatación da competencia profesional para o desempeño das funcións de xestor de transporte en empresas de transporte por estrada (Diario Oficial de Galicia número 35, do 20 de febreiro de 2014).
Consellería de Medio Ambiente, Territorio e Infraestruturas — III. Outras disposicións — 19/03/2014

Artigo único. De conformidade coas previsións contidas no Regulamento 1071/2009, do 21 de outubro; na Lei orgánica 5/1987, do 30 de xullo; na Lei 16/1987, do 30 de xullo; no Real decreto 1211/1990, do 28 de setembro, e na Orde do Ministerio de Fomento, do 28 de maio de 1999, e de acordo coa autorización conferida pola Orde da Consellería de Ordenación do Territorio e Obras Públicas do 8 de xuño de 1989, modifícase a composición do tribunal designado na base oitava da Resolución do 12 de marzo de 2014 que se cita no encabezamento, no seguinte sentido:
Engádense os vogais suplentes seguintes:
Santiago de Compostela, 12 de marzo de 2014
RESOLUCIÓN do 4 de marzo de 2014, da Secretaría Xeral Técnica da Consellería do Medio Rural e do Mar, pola que se dá publicidade aos convenios de colaboración subscritos por esta consellería no segundo cuadrimestre do ano 2013.
Consellería do Medio Rural e do Mar — III. Outras disposicións — 19/03/2014

O artigo 11 da Lei 4/2006, do 30 de xuño, de transparencia e de boas prácticas na Administración pública galega (DOG nº 136, do 14 de xuño) impón a cada consellería da Xunta de Galicia a obriga de publicar no Diario Oficial de Galicia unha relación dos convenios de colaboración subscritos no cuadrimestre anterior.
En consecuencia, e para dar cumprimento a esa obriga, por medio desta resolución dáse publicidade á relación dos convenios subscritos no segundo cuadrimestre do ano 2013 pola Consellería do Medio Rural e do Mar que se incorpora como anexo a esta resolución.
Santiago de Compostela, 4 de marzo de 2014
RESOLUCIÓN do 12 de marzo de 2014 pola que se dá publicidade das axudas concedidas ao abeiro da Resolución do 30 de abril de 2013 pola que se establecen as bases reguladoras para a concesión, en réxime de concorrencia non competitiva, de subvencións a concellos para o apoio, promoción e difusión das festas declaradas de interese turístico de Galicia, e se procede á súa convocatoria para o ano 2013.
Axencia Turismo de Galicia — III. Outras disposicións — 19/03/2014

En cumprimento do disposto no artigo 15.1 da Lei 9/1997, do 13 de xuño, de subvencións de Galicia, e no artigo 13.4 da Lei 4/2006, do 30 de xuño, de transparencia e boas prácticas na Administración pública galega, así como no artigo 20 das bases reguladoras da convocatoria,
Facer público no
Diario Oficial de Galicia
e na páxina web da Axencia Turismo de Galicia (http://turismo.xunta.es//) o resultado do proceso de concesión das subvencións previstas con cargo á aplicación orzamentaria 04.A2.761A.760.1, crédito orzamentario 300.000 €, que figuran no anexo desta resolución, concedidas ao abeiro da Resolución do 30 de abril de 2013 pola que se establecen as bases reguladoras para a concesión, en réxime de concorrencia non competitiva, de subvencións a concellos para o apoio, promoción e difusión das festas declaradas de interese turístico de Galicia, e se procede á súa convocatoria para o ano 2013.
Santiago de Compostela, 12 de marzo de 2014
ORDE do 21 de febreiro de 2014 pola que se resolve a integración da Biblioteca da Real Academia Galega na Rede de Bibliotecas de Galicia.
Consellería de Cultura, Educación e Ordenación Universitaria — III. Outras disposicións — 17/03/2014

Vista a proposta do secretario xeral de Cultura e en conformidade co establecido no artigo 38 do Decreto 41/2001, do 1 de febreiro, de refundición da normativa en materia de bibliotecas,
Primeiro. Integrar na Rede de Bibliotecas de Galicia a Biblioteca da Real Academia Galega.
Segundo. A resolución favorable de integración estará condicionada á sinatura dun convenio onde se recolla a obriga por parte do centro bibliotecario de prestar un servizo público que deberá axustarse ao estipulado no Decreto 41/2001, do 1 de febreiro, e que poderá responder nos restantes termos ás especiais características de cada tipo de centros.
Terceiro. O prazo de sinatura deste convenio non deberá ser superior aos tres meses. De non cumprirse este prazo, deixarase sen efecto a posible resolución favorable e suporá o arquivamento definitivo da solicitude.
Cuarto. O posterior incumprimento do devandito convenio poderá ser motivo de exclusión temporal ou definitiva do centro bibliotecario de que se trate da Rede de Bibliotecas de Galicia.
Santiago de Compostela, 21 de febreiro de 2014
ORDE do 7 de febreiro de 2014 pola que se recoñece a Biblioteca da Real Academia Galega como biblioteca de especial interese para Galicia.
Consellería de Cultura, Educación e Ordenación Universitaria — III. Outras disposicións — 17/03/2014

A Lei 5/2012, do 15 de xuño, de bibliotecas de Galicia, establece as bases e as estruturas fundamentais para a planificación e o desenvolvemento do Sistema Galego de Bibliotecas, así como a regulación da organización, do funcionamento, da coordinación, da avaliación e da promoción das bibliotecas de Galicia como servizos culturais que garanten o dereito da cidadanía a acceder en condicións de igualdade á cultura, á lectura, á información e ao coñecemento. A dirección e a coordinación do Sistema Galego de Bibliotecas serán exercidas pola Consellería de Cultura, Educación e Ordenación Universitaria.
A Orde do 11 de xuño de 2007 pola que se regula o recoñecemento de biblioteca de especial interese para Galicia indica os requisitos que deben reunir os centros bibliotecarios para obter esta condición e establece que o recoñecemento se realizará mediante orde da Consellería de Cultura, Educación e Ordenación Universitaria, logo de estudo e proposta dos servizos técnicos da citada consellería.
Vista a proposta do secretario xeral de Cultura, de conformidade co establecido na devandita Orde do 11 de xuño de 2007,
Recoñecer como biblioteca de especial interese para Galicia a Biblioteca da Real Academia Galega.
Santiago de Compostela, 7 de febreiro de 2014
RESOLUCIÓN do 6 de marzo de 2014 pola que se modifica a Resolución do 5 de setembro de 2013 pola que se aproban as bases reguladoras das subvencións aos proxectos dinamizadores das áreas rurais de Galicia para proxectos de aforro enerxético e fomento do uso das enerxías renovables promovidos polos concellos, cofinanciadas co Fondo Europeo Agrícola de Desenvolvemento Rural (Feader) no marco do PDR de Galicia 2007-2013, e se anuncia a convocatoria para o período 2013/14.
Axencia Galega de Desenvolvemento Rural — III. Outras disposicións — 17/03/2014

A Resolución do 5 de setembro de 2013, pola que se convocan para o período 2013/14 as subvencións aos proxectos de aforro enerxético e fomento do uso de enerxías renovables promovidos polos concellos, cofinanciadas co Fondo Europeo Agrícola de Desenvolvemento Rural (Feader) no marco do PDR de Galicia 2007-2013 (DOG nº 177, do 17 de setembro), establece a repartición da dotación económica entre as anualidades 2013 (400.000 €) e 2014 (400.000 €). Igualmente, establecía o 30 de novembro de 2013 como prazo para executar e xustificar correctamente o investimento correspondente á anualidade 2013, e o 30 de xuño de 2014 como prazo límite para a execución e xustificación final dos proxectos.
Debido á concorrencia no tempo da xustificación de cinco convocatorias, dúas delas con gran número de expedientes, e a resolución e pagamento doutra convocatoria que afectaba a todos os concellos de Galicia, resultou imposible rematar a fase de instrución en tempo e forma.
Co obxecto de non causar un prexuízo aos beneficiarios das axudas, e unha vez tramitado o oportuno expediente,
Artigo 1.
Crédito orzamentario
O crédito previsto para a anualidade 2013 na Resolución do 5 de setembro de 2013 pola que se convocan para o período 2013/14 as subvencións aos proxectos de aforro enerxético e fomento do uso de enerxías renovables promovidos polos concellos, cofinanciadas co Fondo Europeo Agrícola de Desenvolvemento Rural (Feader) no marco do PDR de Galicia 2007-2013 (DOG nº 177, do 17 de setembro) pasa integramente á anualidade 2014, aplicación orzamentaria 12.A1.712A.760.0.
Artigo 2.
Prazo de execución e xustificación dos investimentos
Modifícase o artigo 5 da Resolución do 5 de setembro de 2013 (DOG nº 177, do 17 de setembro), que queda redactado coma segue:
«Os investimentos xustificaranse documentalmente de acordo co disposto nas bases reguladoras.
O prazo límite para a execución e xustificación dos investimentos vinculados aos proxectos subvencionados será o 30 de xuño de 2014».
Santiago de Compostela, 6 de marzo de 2014
CORRECCIÓN de erros. Decreto 29/2014, do 6 de marzo, polo que se derroga o Decreto 405/2001, do 29 de novembro, polo que se regula o Rexistro de Entidades de Acción Voluntaria de Galicia.
Consellería de Traballo e Benestar — I. Disposicións xerais — 20/03/2014

Unha vez detectado un erro no referido decreto publicado no Diario Oficial de Galicia número 51, do 14 de marzo de 2014, cómpre realizar a oportuna corrección:
Na páxina 10957, onde di: «... de acordo co ditame do Consello Consultivo de Galicia/oído o Consello Consultivo de Galicia,...», debe dicir: «... de acordo co ditame do Consello Consultivo de Galicia,...».
RESOLUCIÓN do 13 de marzo de 2014 pola que se ordena a publicación da relación de postos de traballo de persoal funcionario de administración e servizos desta universidade.
Universidade de Vigo — III. Outras disposicións — 21/03/2014

O Consello de Goberno da Universidade de Vigo aprobou o pasado 18 de decembro de 2013 diversas modificacións da relación de postos de traballo de persoal funcionario de administración e servizos, para dar cumprimento ao previsto no artigo 74 da Lei 7/2007, do 12 de abril, do Estatuto básico do empregado público.
Esta reitoría, en uso das competencias que lle confire a Lei orgánica 6/2001, do 21 de decembro, de universidades, e os estatutos da Universidade de Vigo, resolveu ordenar a publicación no
Diario Oficial de Galicia
da relación de postos de traballo e recollela no anexo a esta resolución.
Contra esta resolución, que esgota a vía administrativa, poderase interpor recurso ante a xurisdición contencioso-administrativa no prazo de dous meses contados desde o día seguinte ao da presente publicación no
Diario Oficial de Galicia
, de conformidade co disposto na Lei 29/1998, do 13 de xullo, reguladora da xurisdición contencioso-administrativa.
Non obstante, os interesados poderán optar por interpor contra esta resolución recurso de reposición perante o reitor, no prazo dun mes contado a partir do día seguinte ao da dita publicación, de acordo co disposto na Lei 30/1992, do 26 de novembro, de réxime xurídico das administracións públicas e do procedemento administrativo común.
Vigo, 13 de marzo de 2014
CORRECCIÓN de erros. Resolución do 4 de marzo de 2014 pola que se establecen as bases reguladoras para a concesión, en réxime de concorrencia competitiva, das subvencións a axencias de viaxe para o desenvolvemento das actividades de promoción e comercialización turística do destino Galicia, cofinanciadas polo Fondo Europeo de Desenvolvemento Rexional no marco do programa operativo Feder Galicia 2007-2013, TP 5.57.2, e se procede á súa convocatoria para o ano 2014.
Axencia Turismo de Galicia — III. Outras disposicións — 20/03/2014

Advertido erro na resolución antes citada, na versión de castelán, publicada no Diario Oficial de Galicia núm. 50, do 13 de marzo de 2014.
Faise a corrección na versión do Diario Oficial de Galicia neste idioma. Tal corrección non procede no texto en galego.
RESOLUCIÓN do 10 de marzo de 2014, da Dirección Xeral de Educación, Formación Profesional e Innovación Educativa, pola que se procede a designar os membros e facer pública a composición do xurado de selección que analizará e valorará as solicitudes dos aspirantes aos premios extraordinarios de formación profesional de grao superior correspondentes ao curso 2012/13.
Consellería de Cultura, Educación e Ordenación Universitaria — III. Outras disposicións — 20/03/2014

En virtude da autorización conferida pola disposición derradeira primeira da Orde do 18 de febreiro de 2014 (Diario Oficial de Galicia do 28), pola que se convocan os premios extraordinarios de formación profesional de grao superior da Comunidade Autónoma de Galicia correspondentes ao curso 2012/13, e de conformidade co establecido no artigo 8 desa orde, en relación coa composición do xurado de selección encargado da análise e valoración das solicitudes,
Primeiro. Designar os membros do xurado de selección que deberá analizar e valorar as solicitudes dos aspirantes aos premios extraordinarios de formación profesional de grao superior correspondentes ao curso 2012/13 e facer pública a súa composición que é a que figura no anexo a esta resolución.
Segundo. Por proposta do xurado de selección poderanse designar os especialistas necesarios para que asesoren o xurado de selección na valoración dos méritos dos aspirantes.
Terceiro. Esta resolución entrará en vigor o mesmo día da súa publicación.
Santiago de Compostela, 10 de marzo de 2014
ORDE do 27 de febreiro de 2014 pola que se autoriza a modificación da autorización do centro privado El Pilar do concello de Vigo.
Consellería de Cultura, Educación e Ordenación Universitaria — III. Outras disposicións — 18/03/2014

O representante da titularidade do centro privado El Pilar do concello de Vigo (Pontevedra) solicita autorización para 1 unidade de educación especial e a ampliación de 3 unidades do segundo ciclo de educación infantil.
Logo da tramitación do expediente de acordo co establecido no Decreto 133/1995, do 10 de maio, de autorización de centros docentes privados para impartir ensinanzas de réxime xeral non universitarias, e coa Orde do 20 de setembro de 1995 que o desenvolve, por proposta da Dirección Xeral de Centros e Recursos Humanos,
Primeiro. Autorizar 1 unidade de educación especial e a ampliación de 3 unidades do segundo ciclo de educación infantil no centro privado que se sinala a continuación:
Denominación xenérica: centro privado.
Denominación específica: El Pilar.
Código do centro: 36011257.
Domicilio: r/ Venezuela, 20.
Localidade: Vigo.
Concello: Vigo.
Provincia: Pontevedra.
Titular: Hermanos Maristas.
Composición resultante:
• 9 unidades do segundo ciclo de educación infantil.
• 18 unidades de educación primaria.
• 12 unidades de educación secundaria obrigatoria.
• 1 unidade de educación especial.
Segundo. Para a posta en funcionamento das ensinanzas que se autorizan, a Xefatura Territorial da Consellería de Cultura, Educación e Ordenación Universitaria de Pontevedra, logo do informe do Servizo Territorial de Inspección Educativa, aprobará expresamente a relación de persoal que impartirá docencia no dito centro, así como o equipamento adecuado.
Terceiro. Esta orde dará lugar á correspondente inscrición no Rexistro de Centros da Comunidade Autónoma de Galicia.
Cuarto. O centro queda obrigado ao cumprimento da normativa vixente e a solicitar a oportuna revisión cando teña que se modificar calquera dos datos que se sinalan nesta orde.
Contra esta orde, que esgota a vía administrativa, as persoas interesadas poderán formular recurso potestativo de reposición, ante esta consellería, no prazo dun mes contado a partir do día seguinte ao da súa publicación no Diario Oficial de Galicia, segundo o disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben directamente o recurso contencioso-administrativo, no prazo de dous meses desde a mesma data, ante a Sala do Contencioso-Administrativo do Tribunal Superior de Xustiza de Galicia, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 27 de febreiro de 2014
RESOLUCIÓN do 5 de marzo de 2014, da Secretaría Xeral de Medio Rural e Montes, pola que se lles dá publicidade ás axudas concedidas ao abeiro da Orde do 19 de abril de 2013 pola que se establecen as bases reguladoras das axudas para o fomento da utilización da maquinaria en réxime asociativo en Galicia, cofinanciadas co Fondo Europeo Agrícola de Desenvolvemento Rural (Feader) no marco do PDR de Galicia 2007-2013, e se convocan para o ano 2013.
Consellería do Medio Rural e do Mar — III. Outras disposicións — 18/03/2014

De conformidade co establecido no artigo 15 da Lei 9/2007, do 13 de xuño, de subvencións de Galicia, e no artigo 13, punto 4, da Lei 4/2006, do 20 de xuño, de transparencia e de boas prácticas na Administración pública galega, os órganos administrativos concedentes publicarán no Diario Oficial de Galicia as subvencións concedidas con expresión da convocatoria, o programa e crédito orzamentario o que se imputen, finalidade da subvención, beneficiario e cantidade concedida.
Na súa virtude, a Secretaría Xeral de Medio Rural e Montes, por delegación da conselleira,
Publicar no Diario Oficial de Galicia as axudas concedidas ao abeiro da Orde do 19 de abril de 2013 pola que se establecen as bases reguladoras das axudas para o fomento da utilización da maquinaria en réxime asociativo en Galicia, cofinanciadas co Fondo Europeo Agrícola de Desenvolvemento Rural (Feader) no marco do PDR de Galicia 2007-2013, e se convocan para o ano 2013, e que figuran como anexo nesta resolución.
Santiago de Compostela, 5 de marzo de 2014
DECRETO 31/2014, do 6 de marzo, polo que se revoga parcialmente o Decreto 320/2004, do 29 de decembro, polo que se declara, en concreto, a utilidade pública e se dispón a urxente ocupación dos bens e dereitos afectados polo proxecto de trazado da obra do enlace de conexión de autoestrada Santiago de Compostela-Ourense coa N-120, OU-402 e autovía A-52 (clave OU/03/042.01.1), excluíndo as referencias á conexión da autoestrada coa N-120.
Consellería de Medio Ambiente, Territorio e Infraestruturas — III. Outras disposicións — 14/03/2014

Mediante Resolución do 30 de novembro de 2004, o director xeral de Obras Públicas, por delegación do conselleiro, resolveu aprobar o proxecto de trazado da ligazón da conexión da autoestrada Santiago de Compostela-Ourense coa N-120, OU-402 e autovía A-52. Clave OU/03/042.01.1.
A citada resolución foi obxecto de recurso contencioso-administrativo que, co número 4063/2005, foi tramitado ante o Tribunal Superior de Xustiza de Galicia. Este, con data 24 de abril de 2008, ditou sentenza estimatoria e declarou contraria a dereito a resolución que aprobaba o proxecto de trazado por canto deseñaba a conexión da autoestrada AP-53 coa N-120 mediante unha rotonda á altura de Santa Cruz de Arrabaldo, o que non se axustaba ao previsto regulamentariamente.
Aínda que a mencionada conexión entre a AP-53 e a N-120 nin se incluíu no proxecto construtivo nin se executou materialmente, con data do 10 de xullo de 2013 foi ditada resolución revogando parcialmente a resolución pola que se aprobara o proxecto de trazado antes citado, no cal se refería exclusivamente á conexión daquela autoestrada coa N-120, que queda excluída do proxecto e, en consecuencia, non debía tomarse en consideración nas modificacións e revisións do planeamento urbanístico. A citada resolución publicouse no DOG núm. 142, do 26 de xullo de 2013.
Para dar completo cumprimento á sentenza cómpre adecuar á legalidade o decreto de urxente ocupación da mencionada actuación, excluíndo do decreto a conexión coa N-120.
En virtude de todo o exposto e en aplicación do artigo 28.2 do Estatuto de autonomía de Galicia e dos artigos 10 e 52 da Lei de expropiación forzosa, en relación co previsto no artigo 22 da Lei 8/2013, do 28 de xuño, de estradas de Galicia, por proposta do conselleiro de Medio Ambiente, Territorio e Infraestruturas, e logo de deliberación do Consello da Xunta de Galicia na súa reunión do día seis de marzo de dous mil catorce,
Revogar parcialmente o Decreto 320/2004, do 29 de decembro, polo que se declara, en concreto, a utilidade pública e se dispuxera a urxente ocupación dos bens e dereitos afectados polo proxecto de trazado da obra de enlace da conexión da autoestrada Santiago de Compostela-Ourense coa N-120, OU-402 e autovía A-52, clave OU/03/042.01.1, excluíndo do seu ámbito a referencia á conexión da autoestrada coa N-120.
Santiago de Compostela, seis de marzo de dous mil catorce
DECRETO 30/2014, do 13 de marzo, polo que se encarga o despacho de asuntos da Presidencia, durante a ausencia do seu titular, ao vicepresidente e conselleiro de Presidencia, Administracións Públicas e Xustiza.
Presidencia da Xunta de Galicia — II. Autoridades e persoal — 14/03/2014

Con motivo da ausencia do presidente da Xunta de Galicia, por mor dunha viaxe aos Estados Unidos Mexicanos e á República de Panamá, cómpre prover a súa substitución durante o tempo de duración desta.
Por tanto, en uso das atribucións que me confire o artigo 26.7 da Lei 1/1983, do 22 de febreiro, reguladora da Xunta e da súa Presidencia, e conforme o establecido no Decreto 230/2012, do 2 de decembro,
Artigo único. Durante a ausencia do presidente da Xunta de Galicia, con motivo da súa viaxe aos Estados Unidos Mexicanos e á República de Panamá, encárgaselle o despacho de asuntos da Presidencia, ata o seu regreso, ao vicepresidente e conselleiro de Presidencia, Administracións Públicas e Xustiza.
Santiago de Compostela, trece de marzo de dous mil catorce
RESOLUCIÓN do 6 de marzo de 2014 pola que se fixan as porcentaxes de reserva de solo para vivenda protexida.
Instituto Galego da Vivenda e Solo — III. Outras disposicións — 21/03/2014

A Lei 8/2012, do 29 de xuño, de vivenda de Galicia, publicada no DOG do 24 de xullo, na súa disposición adicional novena modificou o artigo 47.11 da Lei 9/2002, do 30 de decembro, de ordenación urbanística e protección do medio rural de Galicia, e estableceu que, co obxecto de adecuar a porcentaxe de reserva total de solo para vivenda protexida (PRTC) daqueles concellos en que o plan xeral fixe unha reserva baseada nos datos estimados de demanda, o Instituto Galego da Vivenda e Solo publicará anualmente, mediante resolución, a porcentaxe de reserva aplicable a cada concello con base nos inscritos no Rexistro Único de Demandantes de Vivenda da Comunidade Autónoma de Galicia, así como a porcentaxe media para o conxunto da Comunidade Autónoma.
Por todo o anterior,
Primeiro. Establecer as porcentaxes de reserva de solo para vivenda protexida dos concellos con máis de 5.000 habitantes, así como a porcentaxe media para o conxunto da Comunidade Autónoma, con base no número de inscritos como solicitantes de vivendas protexidas no Rexistro Único de Demandantes de Vivenda da Comunidade Autónoma de Galicia.
En aplicación da disposición adicional novena da Lei 8/2012, de vivenda de Galicia, estarán exentos das reservas de solo aqueles concellos que conten con menos de 5.000 habitantes inscritos no Padrón municipal no momento da aprobación inicial do plan xeral, cando este non conteña previsión para novos desenvolvementos urbanísticos en solos clasificados como urbanos non consolidados e urbanizables que superen as cinco vivendas por cada 1.000 habitantes e ano, tomando como referencia o número de anos que se fixe como horizonte do plan.
Segundo. Estas porcentaxes de reserva unicamente serán aplicables naqueles concellos en que o plan xeral fixe unha reserva de solo para vivenda protexida baseada nos datos estimados de demanda tomando como base o número de inscritos como solicitantes de vivendas protexidas no Rexistro Único de Demandantes de Vivenda da Comunidade Autónoma de Galicia.
Terceiro. Ordenar a publicación das ditas porcentaxes como anexo desta resolución e na páxina web do Instituto Galego da Vivenda e Solo (IGVS).
Santiago de Compostela, 6 de marzo de 2014
RESOLUCIÓN do 21 de febreiro de 2014, da Secretaría Xeral de Cultura, pola que se inscribe a asociación cultural Casa das Letras no Rexistro de Entidades de Promoción do Camiño de Santiago.
Consellería de Cultura, Educación e Ordenación Universitaria — III. Outras disposicións — 21/03/2014

Feitos.
A asociación cultural Casa das Letras, con domicilio social na rúa Rodríguez Murias, núm. 8 de Ribadeo, representada por Manuel Alfonso Valín Valdés, solicitou ser inscrita no Rexistro de Entidades de Promoción do Camiño de Santiago o día 29 de novembro de 2013.
A solicitude foi presentada segundo o modelo inserido como anexo I do Decreto 45/2001, de refundición da normativa en materia do Camiño de Santiago (DOG núm. 36, do 20 de febreiro), modificado polo Decreto 209/2002, do 13 de xuño (DOG núm. 121, do 25 de xuño), e con ela foi achegada a documentación pertinente segundo o artigo 26 do citado decreto.
Fundamentos de dereito.
É de aplicación especificamente ao procedemento a seguinte normativa:
• Decreto 4/2013, do 10 de xaneiro, polo que se establece a estrutura orgánica da Consellería de Cultura, Educación e Ordenación Universitaria.
• Decreto 45/2001, do 1 de febreiro, de refundición da normativa en materia do Camiño de Santiago, modificado polo Decreto 209/2002, do 13 de xuño.
O artigo 23 deste último decreto, regula que «para a súa inscrición no rexistro as entidades solicitantes deberán ter como finalidade, expresa e prioritariamente reflectida nos seus estatutos, a recuperación, conservación e promoción do Camiño de Santiago, así como a difusión da cultura derivada deste».
O xefe do Servizo de Protección e Fomento da Dirección Xeral do Patrimonio Cultural emite un informe o día 20 de febreiro de 2014 sobre a solicitude, no cal se constata que a asociación cultural Casa das Letras persegue os obxectivos fixados no decreto.
A solicitude presentada cumpre as normas establecidas no citado Decreto 45/2001, do 1 de febreiro. Polo anterior,
Que a asociación cultural Casa das Letras quede inscrita no Rexistro de Entidades de Promoción do Camiño de Santiago co número 202.
Santiago de Compostela, 21 de febreiro de 2014
RESOLUCIÓN do 20 de febreiro de 2014, da Dirección Xeral de Familia e Inclusión, pola que se procede á publicación das entidades beneficiarias e o importe das axudas concedidas en virtude da Orde do 28 de maio de 2013 pola que se establecen as bases que rexerán a concesión de subvencións a entidades de iniciativa social para a promoción de actividades de servizos sociais comunitarios e inclusión social e se procede á súa convocatoria para o ano 2013 (cofinanciada parcialmente polo Fondo Social Europeo).
Consellería de Traballo e Benestar — III. Outras disposicións — 21/03/2014

De conformidade co disposto no artigo 18.1º da Lei 38/2003, do 17 de novembro, xeral de subvencións; no artigo 15.1º da Lei 9/2007, do 13 de xuño, de subvencións de Galicia; e no Decreto lexislativo 1/1999, do 7 de outubro, polo que se aproba o texto refundido da Lei de réxime financiero e orzamentario de Galicia, procédese á publicación das entidades beneficiarias e o importe das axudas concedidas en virtude da Orde do 28 de maio de 2013 pola que se establecen as bases que rexerán a concesión de subvencións a entidades de iniciativa social para a promoción de actividades de servizos sociais comunitarios e inclusión social e se procede á súa convocatoria para o ano 2013 (cofinanciada parcialmente polo Fondo Social Europeo).
Finalidade da axuda: as axudas teñen por obxecto o establecemento de subvencións ás entidades de iniciativa social que, de conformidade coa Lei 13/2008, do 3 de decembro, de servizos sociais de Galicia, levan a cabo programas e prestan servizos sociais na área de actuación dos servizos sociais comunitarios, inclusión social e, especificamente, en favor da inclusión social da poboación inmigrante. Estas actuacións comprenden a atención ás persoas nos centros de inclusión e emerxencia social e o desenvolvemento de programas de servizos sociais comunitarios, de inclusión social e en favor da poboación inmigrante.
Norma reguladora: Orde do 28 de maio de 2013 pola que se establecen as bases que rexerán a concesión de subvencións a entidades de iniciativa social para a promoción de actividades de servizos sociais comunitarios e inclusión social e se procede á súa convocatoria para o ano 2013 (cofinanciada parcialmente polo Fondo Social Europeo) (Diario Oficial de Galicia nº 102, do 30 de maio).
Crédito orzamentario:
Santiago de Compostela, 20 de febreiro de 2014
A. Subvencións para funcionamento de centros de inclusión e emerxencia social:
B.1. Subvencións de promoción de actuacións singularizadas que constitúan a totalidade ou parte dun proxecto de carácter básico, innovador e/ou complementario dos servizos sociais comunitarios:
B.2. Subvencións de promoción de actuacións singularizadas que constitúan a totalidade ou parte dun proxecto de inclusión social:
B.3. Subvencións de promoción de actuacións singularizadas que constitúan a totalidade ou parte dun proxecto en favor da poboación inmigrante:
DECRETO 35/2014, do 13 de marzo, polo que se aproba o cambio de titularidade das estradas provinciais EP-0408 Paraños-Trabazo, EP-0409 Carballedo-Trabazo, EP-0410 A Igrexa-Loureiro e EP-0411 Paciños-Mataporcos a prol do Concello de Cotobade.
Consellería de Medio Ambiente, Territorio e Infraestruturas — III. Outras disposicións — 21/03/2014

A teor do previsto no artigo 9 da Lei 8/2013, do 8 de xuño, de estradas de Galicia, os cambios de titularidade de estradas ou treitos delas, cando non se trate de travesías urbanas ou treitos delas que estean incluídos no inventario de travesías da súa Administración titular, deberán ser aprobados por decreto da Xunta de Galicia, por proposta da consellería competente en materia de estradas e logo do acordo entre as administracións afectadas.
O Concello de Cotobade solicitou á Deputación Provincial de Pontevedra o cambio de titularidade das estradas provinciais EP-0408, EP-0409, EP-0410 e EP-0411.
Ao amparo das previsións legais, o Pleno da Corporación Provincial de Pontevedra, en sesión ordinaria levada a cabo o día 27.12.2013, acordou o cambio de titularidade a prol do Concello de Cotobade das seguintes estradas provinciais:
Polo exposto, consonte o previsto na Lei 8/2013, do 28 de xuño, de estradas de Galicia, tras o acordo entre as administracións afectadas, por proposta do conselleiro de Medio Ambiente, Territorio e Infraestruturas e logo de deliberación do Consello da Xunta de Galicia na súa reunión do día trece de marzo de dous mil catorce,
Artigo 1
Apróbase o cambio de titularidade a prol do Concello de Cotobade das seguintes estradas:
Artigo 2
En aplicación dos números 4 e 6 do artigo 10 da Lei 8/2013, do 28 de xuño, de estradas de Galicia, as entidades locais aprobarán os catálogos das estradas da súa titularidade. De acordo co exposto, o Concello de Cotobade deberá modificar o seu catálogo de estradas para incluír o cambio de titularidade a que se refire este decreto.
Artigo 3
A entrega das vías formalizarase no prazo de dous meses seguintes ao da publicación deste decreto no Diario Oficial de Galicia, mediante a sinatura da correspondente acta de entrega.
Artigo 4
Correspóndenlle ao Concello de Cotobade, a partir da formalización da entrega, todas as actividades de xestión, mantemento, conservación e explotación das vías; así como o exercicio das funcións de disciplina viaria e calquera outra que puider corresponderlle como nova Administración titular da estrada.
Disposición derradeira
Este decreto producirá efectos desde o día seguinte ao da súa publicación no Diario Oficial de Galicia.
Santiago de Compostela, trece de marzo de dous mil catorce
RESOLUCIÓN do 10 de marzo de 2014, da Dirección Xeral de Conservación da Natureza, pola que se modifica o couto de pesca de Souto de Vea, no río Vea.
Consellería de Medio Ambiente, Territorio e Infraestruturas — III. Outras disposicións — 21/03/2014

Antecedentes.
De conformidade co disposto no artigo 15 do Regulamento de ordenación da pesca fluvial e dos ecosistemas acuáticos continentais (Decreto 130/1997, do 14 de maio), o Servizo Provincial de Conservación da Natureza de Pontevedra iniciou o expediente de modificación do couto de pesca de Souto de Vea.
No expediente de modificación do couto de pesca de Souto de Vea consta o informe favorable do Comité Provincial de Pesca Fluvial de Pontevedra, en sesión do 3 de outubro de 2013.
O expediente de modificación do couto de pesca de Souto de Vea foi sometido a información pública mediante anuncio do 4 de novembro de 2013, da Xefatura Territorial de Pontevedra, publicado no DOG número 223, do 21 de novembro de 2013. Neste trámite de información pública non se presentaron alegacións.
O informe técnico do Servizo Provincial de Conservación da Natureza de Pontevedra é favorable á modificación do couto de Souto de Vea. Neste informe téñense en conta os inventarios de peixes do río Vea e a distribución das poboacións de troita e de salmón.
Consideracións legais.
O expediente de modificación do couto de pesca de Souto de Vea cumpre os requisitos establecidos na Lei 7/1992, do 24 de xullo, de pesca fluvial; no Decreto 130/1997, do 14 de maio, polo que se aproba o Regulamento de ordenación da pesca fluvial e dos ecosistemas acuáticos continentais, e demais normativa de aplicación.
A Dirección Xeral de Conservación da Natureza é competente para resolver o expediente segundo o disposto na Lei 7/1992, do 24 de xullo, de pesca fluvial; no Decreto 130/1997, do 14 de maio, polo que se aproba o Regulamento de ordenación da pesca fluvial e dos ecosistemas acuáticos continentais, e mais no Decreto 44/2012, do 19 de xaneiro, polo que se establece a estrutura orgánica da Consellería de Medio Ambiente, Territorio e Infraestruturas.
Resolución.
De conformidade con todo o anterior, resolvo modificar os límites do couto de pesca de Souto de Vea, no río Vea, que quedan fixados nos seguintes puntos:
Límite superior: ponte Ribeira (A Estrada).
Límite inferior: ponte Poceños (A Estrada).
Lonxitude aproximada: 6,3 km.
De conformidade co disposto no artigo 15 do Regulamento de ordenación da pesca fluvial e dos ecosistemas acuáticos continentais (Decreto 130/1997, do 14 de maio), inclúense no couto de pesca os 100 metros finais de todos os afluentes existentes no tramo acoutado.
Contra esta resolución caberá, de conformidade cos artigos 107.1º, 114 e 115 da Lei 4/1999, de modificación da Lei 30/1992, do 26 de novembro, de réxime xurídico das administracións públicas e do procedemento administrativo común, a interposición do recurso de alzada perante o conselleiro de Medio Ambiente, Territorio e Infraestruturas no prazo dun mes, contado desde o día seguinte ao da publicación no Diario Oficial de Galicia.
Santiago de Compostela, 10 de marzo de 2014
CUESTIÓN de inconstitucionalidade número 6096/2013 en relación co artigo 30 do Decreto lexislativo 1/2008, do 13 de marzo, polo que se aproba o texto refundido da Lei da función pública de Galicia, na redacción dada a este polo artigo 21 da Lei 15/2010, do 28 de decembro, de medidas fiscais e administrativas, por posible vulneración do artigo 23.2 da Constitución.
Tribunal Constitucional — I. Disposicións xerais — 25/03/2014

O Pleno do Tribunal Constitucional, por providencia do 10 de marzo actual, acordou admitir a trámite a cuestión de inconstitucionalidade número 6096/2013 formulada pola Sección Primeira da Sala do Contencioso-Administrativo do Tribunal Superior de Xustiza de Galicia, no procedemento ordinario número 629/2011, en relación co artigo 30 do Decreto lexislativo 1/2008, do 13 de marzo, polo que se aproba o texto refundido da Lei da función pública de Galicia, na redacción dada a este polo artigo 21 da Lei 15/2010, do 28 de decembro, de medidas fiscais e administrativas, por posible vulneración do artigo 23.2 da Constitución, e, de conformidade co disposto no artigo 10.1.c) LOTC, reservar para si o coñecemento da presente cuestión.
De conformidade co establecido no artigo 37.2 LOTC, os que sexan parte no procedemento ordinario número 629/2011 poderán comparecer ante este tribunal dentro dos quince días seguintes á publicación do presente edicto no Boletín Oficial del Estado.
Madrid, 10 de marzo de 2014
CORRECCIÓN de erros. Resolución do 4 de marzo de 2014 pola que se establecen as bases reguladoras para a concesión, en réxime de concorrencia competitiva, das subvencións a establecementos de turismo rural, establecementos hoteleiros, apartamentos e vivendas turísticas, campamentos de turismo, axencias de viaxes, cafetarías, bares, restaurantes e empresas de servizos turísticos complementarios, nos procesos de certificación, seguimento e renovación das correspondentes normas UNE co obxecto da obtención e/ou mantemento da marca Q de Calidade Turística do Instituto para a Calidade Turística Española (ICTE), cofinanciadas polo Fondo Europeo de Desenvolvemento Rexional no marco do programa operativo Feder Galicia 2007-2013, TP 5.57.2, e se procede á súa convocatoria para o ano 2014.
Axencia Turismo de Galicia — III. Outras disposicións — 24/03/2014

Advertido erro na citada resolución publicada no
Diario Oficial de Galicia
núm. 50, do 13 de marzo de 2014, faise necesario realizar a oportuna corrección:
Na páxina 10746, no artigo 16.1 das bases reguladoras, onde di: «Para cobrar a subvención concedida, o beneficiario terá de prazo ata o 30 de setembro de 2014, ...», debe dicir: «Para cobrar a subvención concedida, o beneficiario terá de prazo ata o 30 de decembro de 2014, ...».